Stefan Smit-moord: Twee in hegtenis; polisie soek na vrou wat wegkomStefan Smit. Twee mans is in hegtenis geneem vir die opspraakwekkende moord op Stefan Smit, eienaar van die Louisenhof-wynlandgoed, in Junie verlede jaar. Die polisie is intussen op die spoor van ŉ 56-jarige vrou wat speurders tydens die inhegtenisnemings ontwyk het. Kol. Andrè Traut, polisiewoordvoerder in die Wes-Kaap, het gesê twee mans, onderskeidelik 50 en 56 jaar oud, is Donderdag in die vroeë oggendure in hegtenis geneem nadat die polisie lasbriewe bekom het. Traut sê die ondersoek na die 62-jarige Smit se moord het speurders na die drie verdagtes se huise in onderskeidelik Bellville-Suid, Milnerton en Wynberg gelei. Die twee mans verskyn na verwagting Vrydag in die Stellenbosch-landdroshof op ŉ aanklag van moord. Smit is op 2 Junie verlede jaar omstreeks 18:50 doodgeskiet nadat vier gewapende mans deur ŉ oop deur toegang tot die plaashuis verkry het. Sy vrou, Zurenah, en ŉ familievriend was ook tuis, maar het die aanval oorleef. Smit was destyds in die nuus nadat onwettige besetters op die plaas Watergang toegesak het en Smit en die ander eienaars van die plaas die Wes-Kaapse hooggeregshof genader het om ŉ uitsettingsbevel te verkry. Watergang, ŉ stuk grond wat in ŉ familietrust is en die Louiesenhof-wynlandgoed insluit, is beset en ondanks die uitsettingsbevel wat toegestaan is, is daar voortgegaan om die grond langs die Kayamandi-woonbuurt te beset. Daar is aanvanklik bespiegel dat sy moord dalk te doen het met sy beweerde weiering om die plaas aan die Stellenbosch-munisipaliteit te verkoop. Dit is in hierdie stadium steeds nie duidelik wat presies die motief vir die moord op Smit was nie.